CELEX: 62010CN0610
Language: mt
Date: 2010-12-22 00:00:00
Title: Kawża C-610/10: Rikors ippreżentat fit- 22 ta’ Diċembru 2010 — Il-Kummissjoni Ewropea vs Ir-Renju ta’ Spanja

5.3.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 72/12
            
         Rikors ippreżentat fit-22 ta’ Diċembru 2010 — Il-Kummissjoni Ewropea vs Ir-Renju ta’ Spanja
   (Kawża C-610/10)
   2011/C 72/21
   Lingwa tal-kawża: l-Ispanjol
   
      Partijiet
   
   
      Rikorrenti: Il-Kummissjoni Ewropea (rappreżentanti: B. Stromsky u C. Urraca Caviedes, aġenti)
   
      Konvenut: Ir-Renju ta’ Spanja
   
      Talbiet
   
   
               —
            
            
               tiddikjara li r-Renju ta’ Spanja naqas milli jwettaq l-obbligi tiegħu taħt id-Deċiżjoni tal-Kummissjoni 91/1/KEE, tal-20 ta’ Diċembru 1989, dwar l-għajnuna mogħtija mill-Gvern Spanjol u mill-Gvernijiet tad-diversi komunitajiet awtonomi Spanjoli lil Magefesa, produttriċi ta’ oġġetti tad-dar magħmula mill-azzar li ma jissaddadx u ta’ strumenti elettriċi żgħar għad-dar (ĠU L 5, p. 18, iktar ’il quddiem id-“Deċiżjoni 91/1”), u taħt l-Artikolu 260 TFUE, peress li naqas milli jadotta l-miżuri kollha meħtieġa għall-eżekuzzjoni tas-sentenza mogħtija mill-Qorti tal-Ġustizzja fit-2 ta’ Lulju 2002, Il-Kummissjoni vs Spanja (C-499/99, Ġabra p. I-603; iktar ’il quddiem is-“sentenza tal-2002”), dwar in-nuqqas tar-Renju ta’ Spanja li jwettaq l-obbligi tiegħu taħt id-direttiva msemmija.
            
         
               —
            
            
               tikkundanna lir-Renju ta’ Spanja jħallas lill-Kummissjoni pagamenti ta’ penalità bl-ammont ta’ EUR 131 136 għal kull ġurnata ta’ dewmien fl-eżekuzzjoni tas-sentenza tal-2002, mill-ġurnata li fiha tingħata s-sentenza f’din il-kawża sal-ġurnata li fiha tiġi eżegwita kompletament is-sentenza tal-2002.
            
         
               —
            
            
               tikkundanna lir-Renju ta’ Spanja jħallas lill-Kummissjoni somma ta’ ħlas f’daqqa, li l-ammont tagħha għandu jirriżulta mill-multiplikazzjoni ta’ somma għal kull ġurnata ta’ EUR 14 343 bin-numru ta’ ġranet li matulhom baqa’ jippersisti l-ksur u li jkunu għaddew bejn il-ġurnata li fih ngħatat is-sentenza tal-2002:
               
                           —
                        
                        
                           sal-ġurnata li fiha r-Renju ta’ Spanja jirkupra l-għajnuna ddikjarata illegali permezz tad-Deċiżjoni 91/1, jekk il-Qorti tal-Ġustizzja tikkonstata li l-irkupru effettivament sar qabel ma tingħata s-sentenza f’din il-kawża;
                        
                     
                           —
                        
                        
                           sal-ġurnata li fiha tingħata din is-sentenza jekk is-sentenza tal-2002 ma tkunx ġiet eżegwita kompletament qabel din il-ġurnata.
                        
                     
         
               —
            
            
               tikkundanna lir-Renju ta’ Spanja għall-ispejjeż.
            
         
      Motivi u argumenti prinċipali
   
   Il-miżuri adottati minn Spanja ma rriżultawx f’eżekuzzjoni immedjata tas-sentenza tal-2002 u tad-Deċiżjoni 91/1, u lanqas ma rriżultaw f’irkupru totali u immedjat tal-għajnuna illegali u inkompatibbli.
   Skont ġurisprudenza stabbilita, l-unika eċċezzjoni li Stat Membru jista’ jressaq kontra rikors għal nuqqas ta’ twettiq ta’ obbligu hija l-impossibbiltà assoluta li jeżegwixxi d-deċiżjoni b’mod korrett.
   Fil-kawża ineżami, fil-korrispondenza voluminuża skambjata bejn is-servizzi tal-Kummissjoni u l-awtoritajiet Spanjoli dwar il-miżuri adottati sabiex tiġi implementata d-Deċiżjoni 91/1, l-awtoritajiet Spanjoli qatt ma invokaw impossibbiltà assoluta li jeżegwixxu d-deċiżjoni msemmija u invokaw biss diffikultajiet interni vagi.